b'\n_START_ARTICLE_\nSinagoga din Fabric (Timi\xc8\x99oara)\n_START_SECTION_\nIstoric\n_START_PARAGRAPH_\nTerenul a fost achizi\xc8\x9bonat de c\xc4\x83tre comunitatea de rit \xe2\x80\x9estatus quo ante\xe2\x80\x9d din Fabric. \xc3\x8en cinstea Amaliei Freund care a donat jum\xc4\x83tate din valoarea terenului \xc8\x99i a fostului pre\xc8\x99edinte al comunit\xc4\x83\xc8\x9bii evreie\xc8\x99ti din Fabric, Bern\xc3\xa1t Deutsch, s-a dezvelit o plac\xc4\x83 \xc3\xaen 1 iunie 1902, amplasat\xc4\x83 \xc3\xaen nava templului \xc8\x99i recent mutat\xc4\x83 \xc3\xaen curtea sediului Comunit\xc4\x83\xc8\x9bii, intrarea dinspre str. M\xc4\x83r\xc4\x83\xc8\x99e\xc8\x99ti nr. 10. _NEWLINE_Sinagoga din Fabric a fost construit\xc4\x83 dup\xc4\x83 proiectul realizat de arhitectul maghiar Lip\xc3\xb3t Baumhorn, care a conceput, \xc3\xaentre altele \xc8\x99i sinagogile neologe din Bra\xc8\x99ov \xc8\x99i Seghedin. Noua cl\xc4\x83dire a fost proiectat\xc4\x83 dup\xc4\x83 tradi\xc8\x9bia marilor sinagogi neologe contemporane de pe cuprinsul Imperiului Austro-Ungar, ea fiind asem\xc4\x83n\xc4\x83toare ca form\xc4\x83 cu sinagogile din Rijeka, Szolnok \xc8\x99i Becicherecul Mare, construite dup\xc4\x83 planurile aceluia\xc8\x99i arhitect. Banii pentru ridicarea noii sinagogi au fost str\xc3\xa2n\xc8\x99i prin organizarea unei loterii publice de c\xc4\x83tre comunitate, ai c\xc4\x83rei membri \xc3\xaenst\xc4\x83ri\xc8\x9bi au f\xc4\x83cut contribu\xc8\x9bii majore. Lucrarea i-a fost \xc3\xaencredin\xc8\x9bat\xc4\x83 antreprenorului timi\xc8\x99orean Josef Kremer._NEWLINE_Sinagoga a fost inaugurat\xc4\x83 la data de 3 septembrie 1899, cu o predic\xc4\x83 a rabinului dr. Jacob Singer, \xc3\xaen prezen\xc8\x9ba \xc8\x99efului comunit\xc4\x83\xc8\x9bii, Bern\xc3\xa1t Deutsch, \xc8\x99i a primarului Timi\xc8\x99oarei, Carol Telbisz. Orga a fost construit\xc4\x83 de faimosul me\xc8\x99ter timi\xc8\x99orean Leopold Wegenstein. _NEWLINE_Sinagoga a dec\xc4\x83zut la finele perioadei comuniste, fiind \xc3\xaenchis\xc4\x83 \xc3\xaen anul 1985 pe m\xc4\x83sur\xc4\x83 ce majoritatea evreilor r\xc4\x83ma\xc8\x99i \xc3\xaen ora\xc8\x99 dup\xc4\x83 cel de-al doilea r\xc4\x83zboi mondial au emigrat \xc3\xaen Israel. \xc3\x8en cei 24 ani c\xc3\xa2t a fost \xc3\xaenchis\xc4\x83, sinagoga a fost vandalizat\xc4\x83 de cinci sau \xc8\x99ase ori, fur\xc3\xa2ndu-se lampadare, diverse obiecte sculptate, lucrate manual etc. Ea a ajuns s\xc4\x83 se afle la sf\xc3\xa2r\xc8\x99itul primului deceniu al secolului al XXI-lea \xc3\xaentr-un avansat stadiu de degradare . _NEWLINE_\xc3\x8en anul 2009, pentru c\xc4\x83 nu avea bani de renovare \xc8\x99i sinagoga se ruina \xc3\xaen fiecare zi, Comunitatea evreilor din Timi\xc8\x99oara a cedat Sinagoga din cartierul Fabric pe o perioad\xc4\x83 de 35 ani c\xc4\x83tre Teatrul Na\xc8\x9bional din Timi\xc8\x99oara , pentru a o transforma \xc3\xaen sal\xc4\x83 de spectacole. Prin acel contract, Teatrul Na\xc8\x9bional se obliga s\xc4\x83 renoveze cl\xc4\x83direa \xc3\xaen \xc8\x99apte ani, s\xc4\x83 nu prezinte piese care s\xc4\x83 \xc3\xaei lezeze pe evrei \xc8\x99i nici produc\xc8\x9bii obscene sau \xc3\xaempotriva demnit\xc4\x83\xc8\x9bii umane.\n_START_SECTION_\nArhitectura sinagogii\n_START_PARAGRAPH_\nSinagoga din Fabric este una din cl\xc4\x83dirile cele mai distinctive \xc8\x99i originale din ora\xc8\x99. Ea are un plan p\xc4\x83trat cu o cupol\xc4\x83 central\xc4\x83, racordat\xc4\x83 la zidurile exterioare prin arce semicirculare ad\xc3\xa2nci. Elementele sale caracteristice sunt numeroasele turnuri \xc8\x99i cupole. Fa\xc8\x9bada este policrom\xc4\x83, fiind alternat\xc4\x83 tencuiala cu c\xc4\x83r\xc4\x83mida aparent\xc4\x83 ro\xc8\x99ie._NEWLINE_Cupola central\xc4\x83 este \xc3\xaenalt\xc4\x83, fiind ridicat\xc4\x83 pe un tambur octogonal, dintr-o structur\xc4\x83 de lemn tencuit \xc8\x99i pictat, sprijinit pe patru st\xc3\xa2lpi . _NEWLINE_Sinagoga are dou\xc4\x83 intr\xc4\x83ri: una pentru b\xc4\x83rba\xc8\x9bi printr-un vestibul (puli\xc8\x99) \xc8\x99i o a doua pentru femei, direct din strad\xc4\x83, unde se afl\xc4\x83 sc\xc4\x83ri de acces ce conduc la etaj. La etaj se afl\xc4\x83 \xc8\x99i orga. Din vestibul se intr\xc4\x83 \xc3\xaentr-o sal\xc4\x83 dreptunghiular\xc4\x83 (heikhal), rezervat\xc4\x83 b\xc4\x83rba\xc8\x9bilor, aici afl\xc3\xa2ndu-se b\xc4\x83nci din lemn.'